 Mener byrådet sier ja til for mye riving 
«Alle» snakker om bevaring og gjenbruk. Men det gis stadig grønt lys for riving av gamle bygninger. Torsdag ble det ja til ett til.  I potten ligger 75 nye boliger. «Prisen» er å rive et bevaringsverdig industribygg. Byrådet mener boligene må veie tyngst. Og mot MDGs, SVs og Rødts stemmer fikk den grønt lys i Byutviklingsutvalget torsdag ettermiddag. Alle ønsker nye boliger. Men MDG mener saken er nok et eksempel på at buzz-ord som bevaring, gjenbruk og sirkulærøkonomi er lite verd. – Jeg er svært bekymret for byrådets holdning til riving. Oslo har ikke flere historiske bygg å tape. Det handler om byens sjel, sier Sigrid Z. Heiberg (MDG), medlem av utvalget. Hun lister opp flere kommende saker der det legges opp til riving. Planene for Bryn forutsetter eksempelvis at mye rives. Torsdag ble det også ja til et kontorbygg på Ensjø der Obos skal bygge blokker. – Bygningen er fullt brukbar og brukes av kunstnere, sier Heiberg.  Hun ser at det ikke er noen arkitektonisk perle.  – Men også mindre forseggjorte bygg kan tilføre noe verdifullt i nærområdet, sier hun. Og mener nye boligområder ofte blir ensformige og uten historisk dybde. Kan få «rive-panikk» Bydelsutvalget i Gamle Oslo ba om at bygningene i Konows gate fikk stå – så i hvert fall noe av industrihistorien i området kunne bevares. Og nye boliger bygges rundt. Byantikvaren påpekte at bygningen, sammen med den på nabotomten, utgjør «de siste sporene etter den tidlige småindustrien» og advarte «på det sterkeste» mot riving.  Avgått byantikvar, Janne Wilberg, kjenner problemstillingen fra Oslo i 12 år. Hun bekrefter at flere aktører får øynene opp for verdien av historiske spor. Selv har hun erfart at nettopp småindustri, som i Konows gate, til nå har vært lett å rive. – De er ikke arkitektoniske «højdare». Men de er viktige for å fylle «byveven», sier hun.  Nå er hun bekymret for at presset om nye boliger gjør det enklere å «sluke noen kameler». Og at forventningene om mange nye boliger i indre by er urealistiske.  – Vi må ikke ødelegge by-kvalitetene fordi vi får panikk, sier hun.  Noe må rives MDGs Sigrid Heiberg mener det forrige byrådet gjorde mye for å bremse rivingen. De innførte blant annet krav om klimavurderinger i alle reguleringssaker der gjenbruk er aktuelt. Nå er hun bekymret for om det borgerlige byrådet vil følge opp – til tross for fine ord i byrådserklæringen. – Når jeg ser hva de nå går inn for i Gamlebyen og andre steder, er jeg bekymret, sier hun.  Byråd for byutvikling, James Stove Lorentzen (H), er enig i at det rives for mye, og at vi må satse på gjenbruk – også av bygninger. Men når gamle industriområder skal bli boliger, må noe rives. – Vi må gi plass til gode byrom og grønne områder, sier han.  Han mener det blir viktig å se hver sak for seg – og trekker frem et ferskt eksempel fra Helsfyr, tegnet av Grape arkitekter.  Der ble et bygg fra 30-tallet «bygget inn» i et nybygg. – Slike eksempler vil vi ha flere av.  Når det gjelder Konows gate, var det flere hensyn å ta. På tomten ligger nemlig også et historisk skiferbrudd. – Hvis det skal få rom foran seg, må boligene nærmere gaten. Da må den gamle bygningen bort, sier byråden og tilføyer: – Også vi ønsker liv i gaten. Da trengs det lys i vinduene og tilbud for publikum. Kan bli stående tomt Arkitekten, Frode Smørdal, peker på utfordringer med både terreng og dagslys. Skal den gamle bygningen bevares, mener han det bare kan bygges noen få boliger som «fliker» på hver side. – Vi har diskutert saken med Plan- og bygningsetaten i årevis. De støtter nå forslaget og går mot Byantikvaren, konstaterer han. Han tror drømmen om et idyllisk, gammelt hus er urealistisk. – Med vern blir tomten stående som et logistikksenter eller lignende, uten noen ny giv langs Konows gate.  – Vi kan ikke trylle og få til begge deler.  NB: Saken ble opdatert da vedtaket i Byutiklingsutvalget var klart torsdag ettermiddag.
Bevaringsverdige bygninger rives for å gi plass til bygge nye boliger i Oslo. MDG mener byrådet tillater altfor mye riving. Også Byantikvaren advarer mot riving, ikke minst når det gjelder spor etter tidlig industri. Byrådet mener noen bygninger må rives hvis vi skal sikre både nye boliger, grønne områder og gode byrom.